
  PRAEFATIO.


437A

Summi et summa cum reverentia nominandi Dei omnipotentiam, simul et benevolentiam, confiteri et praedicare cupientes, datum optimum, et donum perfectum postulamus desursum ab ipso Patre luminum,1 scilicet eum, qui ad hoc optime valet, simplicem oculum, non habentem aliquam partem tenebrarum.2 Ait enim ipsa lux, ipsum lumen oculorum nostrorum: Si oculus tuus simplex fuerit, non habens aliquam partem tenebrarum, totum corpus tuum lucidum erit.3 Nam quid per oculum simplicem, nisi rectam et piam intelligi voluit intentionem? Haec facit, ut illuminemur accedentes ad Dominum, ut videamus lumen ingredientes domum, ut non caecutiamus contra lucernam 437B veritatis, stantem super magnum dignitatis suae candelabrum. Ut igitur totum lucidum sit corpus operis sive sermonis nostri, non habens aliquam partem tenebrarum ejusmodi, cum quibus nulla est societas luci veritatis, absit a nobis oculus nequam, id est nullam habeamus de bono Deo suspicionem, quod eo volente peccaverit diabolus aut pater noster Adam, sed sicut scriptum est Sentiamus de Domino in bonitate, et in simplicitate cordis quaeramus illum,4 ut experiri mereamur quod sequitur: Quoniam invenitur ab his qui non tentant illum, apparet autem his qui fidem habent in illum.5







1. Jac. I



2. Luc. XI



3. Matth. VI



4. Sap. I



5. ibid.




CAPUT PRIMUM. Impiam et ineptam esse hanc divisionem: Voluntas mali alia approbans, alia permittens. 


 437CHaec idcirco nunc ad vos dicere incipimus, o magistri, temporibus nostris inclyti, Wilhelme Cathalaunensis pontifex, et Anselme, Laudunensis lucifer, quia de vestris scolis hoc se quidam nostrorum accepisse fatetur, ut diceret: Quia Deus malum fieri vult, et quia voluntatis Dei fuit quod Adam praevaricatus est. Non Scripturarum auctoritatibus, sed vestri nominis magnitudini innititur, traditamque a vobis hujusmodi divisionem longa contentione testatur: Voluntas, inquit, mali alia approbans, alia permittens. Hoc primum a vobis quaesisse optaremus, si copia vel opportunitas mutuis vocibus colloquendi praeberetur, utrum verum esse possit quod nos artium magistri tam inertem fecisse divisionem dicimini. Quid enim? Si voluntas mali genus est, et 438A generis hujus divisivae differentiae sunt, alia approbans, et alia permittens, haec, quam dicit voluntatem permittentem, bona erit an mala? Si mala, quomodo approbanti malum opposita? Si bona, quomodo species voluntatis mali? Non ergo credimus dicenti quod vos hujusce divisionis auctores fueritis quae et Deum accusat, et artis constantiam non servat.




CAPUT II. Permissionem Dei eamdem esse, quae bonitas, patientia, et longanimitas Dei a Paulo dicitur. Item quid sit: « Tradidit illos Deus in desideria cordis, » et similia. 


Quaerimus autem quid sit permissio Dei, et cito invenimus, ex auctoritate Scripturarum, quod ipsa sit patientia Dei. Nam Apostolus dicit: Volens Deus 438B ostendere iram et notam facere potentiam suam, sustinuit in multa patientia vasa irae, apta in interitum.1 Et in propheta Deus dicit: Tacui, semper silui, patiens fui, sicut parturiens loquar.2 Ergo confidenter dicimus, quia nunquam Deus volendo malum fieri permisit, sed sustinendo malos patiens fuit. Haec autem sustinentia sive patientia, sine dubio differentia vel species voluntatis mali  non potest recte dici, sed bonitas vel benignitas Dei. Nam idem Apostolus dicit: An divitias bonitatis ejus, et patientiae, et longanimitatis contemnis?3 Dicendo bonitatis, patientiae, et longanimitatis, tribus eamdem rem, imo et quatuor nominibus expressit, subjungendo: Ignoras quoniam benignitas Dei,4 dicimus quia ipsa est 438C patientia Dei. Si quaeritur quid sit patientia Dei, dicimus quia ipsa est longanimitas Dei. Et hoc scienter dicentes, nimirum eodem ( sic ) Deus non passibiliter patiens sit. Nam in eo patiens dicitur quod est longanimis, id est quod peccantem non statim punit. Si quaeritur quid sit longanimitas Dei, ipsa est bonitas Dei. Et quidem dum non statim punit, aliquo modo malum fieri permittit, sed ipsa permissio non potest ascribi malae voluntati, vel voluntati mali, quemadmodum in supradicta divisione supposita est ei tanquam generi. Non econtra bonitas est Dei. Etenim, sicut jam dictum est, unam eamdemque rem tot nominibus bonitatis, patientiae, longanimitatis et benignitatis significatam oportet intelligi, quae peccantem ad poenitentiam adducit. Quid ergo 439A est, quod de quibusdam idem Apostolus dicit: Tradidit illos Deus in desideria cordis eorum, in immunditiam, tradidit illos in passiones ignominiae, tradidit illos in reprobum sensum, ut faciant ea quae non conveniunt?5 Nimirum idem quod in psalmo Deus ipse dicit: Et dimisi eos secundum desideria cordis eorum.6 Hoc etenim tam ratio veritatis quam Patrum vel doctorum Ecclesiae sacra auctoritas sanissime defendit, quia tradidit illos Deus, idem est ac si diceretur: dereliquit illos Deus, videlicet propter interius peccatum superbiae, quod Deus non vult, ut faciant exterius secundum desideria cordis sui malum immunditiae, quod itidem ut faciant, non vult Deus, cum sit bonus; a quo non liberat eos, cum sit justus.







1. Rom. IX



2. Isa. XLII



3. ibid.



4. ibid.



5. Rom. I.



6. Psal. LXXX




CAPUT III. Quod Deus nolens malum permittat, sed non coactus. 


439B

Sed dicitur nobis: Quoniam, ut ipsi fatemini, Deus malum permittit fieri, quaerimus a vobis utrum volens aut nolens permittat fieri. Si nolens permittit, invitus permittit; si invitus permittit, coactus permittit; si coactus permittit, omnipotens non est. Dicimus ad haec: Nunquid intellexit hic talis quid ipse dixerit, dum nos ad hoc inconveniens se pertraxisse confidit? Dixit enim: Si nolens permittit, invitus permittit, coactus permittit. Ostendatur ergo ipse sibi, ut, cum dicit volens, videat quid oporteat subaudiri, permittere, an malum fieri. Nam si dicamus quia nolens permittit, profecto consequitur 439C quia invitus permittit. Si autem, quod ad rem magis attinet, dicamus quia nolens malum fieri, tamen permittit fieri, non consequitur quia invitus aut coactus permittit, sed, propter supradictas divitias bonitatis, et patientiae et longanimitatis suae, permittit propter benignitatem suam, qua malefacientem ad poenitentiam adducit, licet hoc interim sciat, quod secundum duritiam suam et impoenitens cor thesaurizet sibi iram in die irae et revelationis justi judicii Dei.1







1. Rom. IX




CAPUT IV. Deum, cum indurat quempiam, non velle malum, sed pro justitia sua puniri. 


Dicit homo adhuc: Si Deus malum fieri non vult, quomodo quempiam indurare dicitur? Dicit enim 439D idem Apostolus: Ergo cui vult miseretur, et quem vult indurat.1 Hic primum quid sit indurare quaerimus, ut tunc demum homini huic respondeamus, qui, pro ipsa improbitate sua qua Deo respondere audet, homo dicitur. Quid ergo est quod Deus quem vult indurare, indurat, nisi quem non vult emollire, non emollit? Omnes enim in uno duritiam meruimus, scilicet in Adam, in quo omnes peccavimus. Ex eo nulli quidquam debet Deus, nisi poenam, nisi judicium, quo in illo praejudicati, id est judicati omnes antequam nati sumus. Cui vult Deus gratuita misericordia miseretur, ut per poenitentiae spiritum emolliatur, et peccatorem se lacrymabiliter confitens, ambiat justificari per fidem alterius hominis, Jesu 440A Christi; et quem vult in illa duritia, in illa relinquit ira, quam thesaurizavit ei Pater ejus. Sic Pharao, cum peccassent ei duo eunuchi, pincerna ipsius et pistor, neutri illorum aliud quam damnationis judicium debuit. Donavit tamen alteri et ab altero exegit, et nemo reprehendit, quia videlicet cui non debebat, vitam et gradum pristinum misericorditer donavit, et cui debebat, juste poenam intulit. Quomodo ergo in Deo quisquam reprehendit illud, cui simile in homine nemo juste reprehendere posset?







1. Rom. IX




CAPUT V. Scrupuli quidam curiosorum, qui Deum malum velle argutantur. 


Haec pro illa tam inepta quam inutili argumentatione 440B hactenus dicta sint. Caeterum, et pro nostra eruditione adhuc ultra progrediendum est, ad ea scilicet quae curiosis hujusmodi scrupulum facere videntur. Dicunt enim: Si Deus malum fieri non vult, aut non voluit, cur non creaturam inconvertibilem, id est quae de bono in malum declinare aut degenerare non posset, creavit? Noluitne, aut non potuit? Si noluit, quomodo non malum fieri voluit? Si non potuit, quomodo dicimus aut praedicamus quod omnipotens sit? Amplius autem: Quare homini primo praeceptum posuit, si praevaricationis malum, quod praescire poterat, evenire noluit? Si malum illud non fieri ab homine, vel si salvum esse volebat hominem, cur non liberum esse permisit, sed praecepto ligavit, sciens praevaricaturum, et damnaturus 440C praevaricatorem? Ad ultimum: Cur, inquiunt, illos nasci permittit, quibus melius esset, si non fuissent nati, quoniam ad vitam non sunt praeordinati? Ad haec ergo saepedictae suspicionis seminaria, res postulat, ut aliqua respondeamus, non tamen immemores vehementissimae exclamationis, qua dicit Apostolus: O altitudo divitiarum sapientiae, et scientiae Dei! quam incomprehensibilia sunt judicia ejus, et investigabiles viae ejus!1 Loquetatur enim de voluntate Dei, adversus eum quicumque ille est, qui rapuit temere verbum de ore ejus, ut diceret perverso sensu, quod ipse recte dixerat: Ergo cui vult miseretur, et quem vult indurat.2 Et continuo: Quid adhuc quaeritur? Voluntati enim 440D quis resistit?3 Itaque non incomprehensibilia Dei judicia comprehendere, et investigabiles vias  ejus investigare tentabimus. sed qualicunque parva recreatione nostrae inopiae subveniemus, adjuvante si dignetur Spiritu ejusdem Dei, de quo idem Apostolus dicit: Spiritus omnia scrutatur, etiam profunda Dei.4







1. Rom. XI.



2. Rom. IX



3. ibid.



4. I Cor. II




CAPUT VI. Sanae mentis non esse hujusmodi quaestiones de voluntate Dei movere. Et hoc tractat per similitudinem figuli et figmenti. 


Sed hic jam illud prius dicendum quia probae et bene compositae mentis non est, hujusmodi movere et agitare quaestiones. Denique id est velle aut voluisse Deo consilium dare, et quasi debitum ab 441A operario conductitio modum operis exigere. Sed dicit idem Apostolus: Quis enim cognovit sensum Domini, aut quis consiliarius ejus fuit? Aut quis prior dedit illi, et retribuetur ei? Quoniam ex ipso, et per ipsum, et in ipso sunt omnia.1 Recta nimirum et justa defensio, ne hodie natus rudis homuncio docere velit Antiquum dierum, cani et maturi capitis, qualiter debuisset operari, qui tunc operari coepit, quando nullus nostrum adesse potuit, ut illi operis normam ostenderet, et digitos operantis in quamlibet partem duceret aut revocaret. Ideo dicit: Quis consiliarius ejus fuit? subauditur nemo, nisi Spiritus ipsius, de quo ille alius dicit: Quis adjuvit Spiritum Domini, aut quis consiliarius ejus fuit, et ostendit illi?2 etc. Justa, 441B inquam, et legitima defensio, ne exigat opus ab opifice modum sui, id est homo a Deo retributionem in qualitate vel quantitate dignitatis, qui ut fieret vel formaretur ab eo, nihil dedit ei. Ideo dicit: Quis prior dedit illi, et retribuetur ei? Tale namque illud est ac si dicat figmentum ei qui se finxit: Quare me fecisti sic? Quod si dicere posset, recte nimirum figulus responderet: Nunquid vel hoc ipsum debebam, quod feci sic? Quid mihi prius dederas, o lutum, ut te facerem in illum vel illum honorem ad tuum libitum? Quantumlibet in contumeliam vas ego te fecerim, habes gratiam gratuitam etiam impendi operam, ut esses aliquid plus quam fuisti, quia lutum informe eras, nunc formatum qualecunque vas. Quid autem nos, nisi lutum informe 441C fuimus in manu ejus, cui veraciter cum propheta dicimus: Tu plastes noster es, et nos lutum.3 Formavit enim Deus hominem primum de limo terrae, et post illum vel ex illo quicunque formati sumus lutum fuimus, limus carnis, id est globus liquidus, susceptus ex traduce fuimus. Quid huic tali luto figulus iste ademit, nisi quia quod informe erat formavit? Nunquid non pluris erat Adam, etiam in veste pellicia, quam fuerat illud, de quo factus est, lutum sive limus, utique, terrae inanimatae abjectior pars? Nunquid non pluris aut melioris erat secundum substantiam Esau homo agricola et vir gnarus venandi, quamvis pilosus et hispidus, quam fuerat limus ille susceptus ex traduce 441D Isaac, de quo illum, et fratrem ejus Jacob plastes iste formavit. Sed jam ad inquisita revertamur.







1. Rom. XI



2. Isa. XL.



3. Isa. LXIV




CAPUT VII. Quod ideo Deus nullam fecerit creaturam, passionum et vitiorum exsortem, quia sui ipsius haec natura olius esset. 


Primum eorum quae superius quaeri dicebamus, illud est: Cur Deus si malum fieri noluit, creaturam suam non inconvertibilem, id est quae de bono in malum declinare non posset, creaverit, utrum quia non potuit, an quia noluit? Et si non potuit, quomodo omnipotens sit? Dicimus ad haec; Plane omnipotentem esse Deum cuncta praedicant, coeli, terra mare et omnia quae in eis fecit. Sed nunquid ideo consequenter ab eo exigitur cur non creaverit, 442A vel quod creare debuerit naturam inconvertibilem, sive incommutabilem, id est, nullius passionis aut vitii perceptibilem? Aut si natura hujusmodi creari non potuit, num idcirco consequens erit Deum non debere omnipotentem praedicari? Non utique, nam inconvertibilis natura supra omnia, ultra omnia, extra omnia est, et haec solius Dei natura est, qui utique factus, vel creatus non est. In solam quippe Trinitatis divinitatem hoc praedicare, quod sit convertibilis, sacrilegium est, ut fecit Arius dicens: Quia convertibilis, et mutabilis est Dei Filius, sicut et universa rationalia. Tale ergo quidpiam ab increato Deo creari non potuit, et tamen veraciter omnipotens, quia omnia potuit, et omnia fecit. Nihil enim non fecit.




CAPUT VIII. Inconvertibile quidquam a Deo generari quidem non autem creari potuisse, per similitudinem docet. 


442B

Illud tantum quod est super omnia, ultra omnia, extra omnia, omnipotens, ut jam dictum, non potentialiter aut voluntarie fecit, sed naturaliter genuit. Horum quae dicimus, a nota imagine Dei, scilicet ab homine documentum capiamus. Ecce homo et naturaliter generare, et operari potest voluntarie. Quod generat aliud esse non potest, quam quod est ipse; quod operatur, nullatenus esse potest id quod est ipse. Generat enim homo non aliud quam hominem; operatur, verbi gratia, domum quam inhabitet, vel quam induat decoram vestem. Horum nihil hoc ipsum est quod ipse; laudatur 442C autem, si haec operatus est scite vel commode sicut est dignum se. Sic nimirum Deus genuit quidem hoc ipsum quod est ipse, scilicet Deus Deum, impassibilis impassibilem, incommutabilis incommutabilem, inconvertibilis inconvertibilem; operatus est autem vestimentum suum, videlicet Ecclesiam suam, sive illud de quo in psalmo scriptum est: Amictus lumine sicut vestimento,1 scilicet angelicam creaturam dicendo: Fiat lux,2 et hanc mundi fabricam, in qua fecit hominem ad imaginem et similitudinem suam.3 Quorum omnium nihil hoc ipsum esse debuit aut potuit quod est ipse qui fecit, vel compar ei quod idem factor genuit. Sicut fabricatura, vel pictura nullo modo idem esse potest quod est faber aut pictor, vel quod ille decarne 442D sua genuit. Dignum vero laude est, et curiositati nostrae debet sufficere, quod talem creaturam potuit facere factor omnipotens, quae capax ejusdem factoris possit existere, et divinitatem, quam non habet per naturam, valeat consequi per industriam, adjuvantem habens gratiam. Igitur commutabilem sive convertibilem esse oportuit angelum et hominem, utpote de nihilo creatos, etenim illud unde creati sunt, de nihilo creatum est. Et creatus quidem uterque est purus, et innocens, sic videlicet ut de ipsa innocentia vel proficere ad summa, vel deficere posset ad infima. Profecisse namque imo et adhuc proficere sanctos angelos Apostolus quoque testis est, qui scribens ad Ephesios: Ut innotescat, 443A inquit, principatibus et potestatibus in  coelestibus per Ecclesiam multiformis sapientia Dei.4







1. Psal. CIII



2. Gen. I



3. ibid.



4. Ephes. III




CAPUT IX. Deum votuisse sibi comparem creaturam facere, et fecisse commistis in uno Christo diversis geniturae suae substantiis. 


Durum fortasse a quoque judicetur quod dicimus Deum omnipotentem sibi, vel suae naturae, comparem non potuisse condere creaturam; sed revera durius atque intolerabilius rectissime judicaretur, si eum (quod absit!) noluisse diceremus. Nam hoc dicendo, minus bonum praedicaremus, et (quod dictu nefas est), invidentiae suspectum illum faceremus. Dicamus ergo fideliter, dicamus fiducialiter 443B quia Deus et vere bonus creaturam sibi comparem facere voluit, et juxta quod de illo scriptum est: Omnia quaecunque voluit fecit,1 non ante destitit, donec hoc ipsum quocunque modo, qualicunque arte sapientiae suae faceret quia voluit. Et quomodo fecit? Diversas geniturae suae substantias, sive naturas in unam personam conjunxit, et salva veritate utriusque naturae ut hominem Deum faceret Deum hominem fecit, quando Verbum suum incarnari voluit. Hoc fecit quoniam bonus, quoniam benevolus.







1. Psal. CXIII




CAPUT X Omnipotentiae argumentum esse, quod assumpserit Deus humanam naturam, quam praeter ipsum nihil potuerit assumere. 


 443CImo, et si placet nobis, quoniam Omnipotens fecit, quoniam Omnipotens sic humilia respicere et sic descendere potuit. Hoc enim nullus alius eorum qui fuit [fuerunt?] vel erant in coelo, sive in terra, sive subter terram facere potuisset. Si de angelica putes creatura, confidenter dicimus quia nulli angelorum possibile erat ut hominis naturam assumeret, ut humana sese anima vestiret. Nihilo quippe angelicus spiritus humana anima subtilior est, unde nec alter alteri, scilicet angelicus spiritus humano spiritui captabilis est, nec alter alterius capax. Solus denique Deus spiritus increatus, spiritus incircumscriptus, cum nullius ipse sit capax, omni rationali spiritui, sive angelico, sive humano captabilis est. 443D Proinde cum quis diabolico plenus dicitur spiritu, non hoc existimandum est quod substantiam humanae animae, substantia diabolici spiritus ingressa sit, sed quod in occultas corporis cavernas irrepserit, animamque in suis sedibus deprehensam tartareis diverberet flagellis, inficiat venenis, inflammet incendiis. Quomodo ergo angelus humanam naturam assumeret, vel qualiter hominis animam, qua non est subtilior, indueret? Igitur et hoc ut omnipotens fecit, et hoc opus vere divinum, et sufficiens est Verbo Dei verae divinitatis argumentum, opus non minus clementiae quam potentiae, quia voluit et solus potuit Deus nostram assumere naturam, voluit et solus potuit Creator creaturam sibimet in unam conjungere personam.




CAPUT XI. Creaturam illam omnipotentiae Dei tatem fuisse quae peccare non posset. Item quomodo Deus omnipotens malum facere non possit. 


444A

Facta est itaque quoniam a bono et omnipotente Creatore fieri potuit, facta est non tam per creationem quam per assumptionem creatura talis, quae peccare non solummodo nollet, verum etiam non posset, quemadmodum dicit eadem creatura nova, Filius hominis, idemque Creator antiquus, Filius Dei inconvertibilis: Amen, amen dico vobis, non potest Filius a se facere quidquam, nisi quod viderit Patrem facientem.1 Item: Non possum ego a meipso facere quidquam.2 Quid enim est quemquam, a semetipso quidquam facere, nisi malum 444B facere? Ergo non possum, inquit, a meipso facere quidquam, id est extra Deum seorsum, extra verum, per memetipsum, divisa voluntate mea a voluntate Dei Patris, sicut angelus refuga, vel sicut primus homo praevaricator facere potuit et fecit, ut qui erat uterque creatura, et proinde convertibilis facta, et idcirco mutabilis. Nam sive angelus sive homo quamdiu aliquid accidens admittit ab essentiali bono aversus, tam diu a semetipso operatur, verbi gratia cum dicit malum bonum, et bonum malum,3 cum inique judicat, condemnans justum et justificans impium. Unde non haec nisi a semetipso facit, cum in essentia rerum aliter sit? Et haec quidem, vel caetera hujusmodi homo si multum est justus, cum possit facere non vult, si autem 444C parum justus est, vel ad justitiam nunc primum dispositus, nec adhuc ejusdem justitiae habitum indutus, parum, inquam, justus est si facere non audet, Deus autem sicut nulli vitio nullisque omnino accidentibus subjacet, ita summe justus tale aliquid omnino facere non potest. Cum autem dicimus quia facere malum non potest, veram ejusdem eodem dicto praedicamus omnipotentiam, ac si dicamus: Nihil non potest. Nam et apud quemdam non vana, sed vera philosophia dicit: Deum esse omnium potentem nemo dubitaverit qui quidem mente consistat. Et continuo: Qui vero omnium potens est, nihil est quod ille non possit. His duobus concessis, statim infert: Num igitur Deus malum facere potest? Minime, 444D inquit. Et concludit sic: Malum igitur nihil est, cum id facere ille non possit, qui nihil non potest. 







1. Joan. V



2. ibid.



3. Isa. V




CAPUT XII. Angelos, quod peccare non possint, non per naturam habere, sed per gratiam accepisse. Praeterea cur non firmaverit eos Deus cum firmaret, aut certe priusquam eveniret malum. 


Et quidem sancti angeli firmati sunt, et quia malo angelo quidquam a seipso faciente, id est malum faciente, ipsi Deo principi suo adhaerere maluerunt, hoc in remunerationem acceperunt, ut deinceps malum facere non possint, quia cum possent facere noluerunt. Verum hoc non est per naturae ipsorum potentiam, sed per divinae voluntatis remunerantem 445A gratiam. Proinde et si recte dicatur, quod jam a seipsis quidquam facere non possint, attamen non illud verum est adjungere quod faciant quaecunque viderint Patrem facientem.1 Attamen formati sunt. Forte ergo dicit aliquis: Si Deus malum fieri noluit, cur quod postea facturus erat non prius fecit?  Cur malum ne fieret non praevenit, firmando omnes eadem potentia, qua post mali eventum firmavit quos voluit? Aut certe cum crearet eos, cur firmare distulit, et non eodem firmavit puncto quo creavit? Dicimus ad haec: Idcirco nimirum, quia longe aliud erat et est, creari, et aliud creaturam in bono statu firmari. Nam de nihilo quidem omnis creatura creari, omnisque potuit factura formari, sed non de nihilo potuit ulla rationalis, id est angelica, vel humana 445B natura firmari. Etenim Verbo Domini coeli firmati sunt, et Spiritu oris ejus omnis virtus eorum.2 Quoniam aliud est lapidem esse et foramina praeparata habere, atque aliud auro ligari, sic aliud est rationales creaturas formari, atque aliud Verbo Domini, et Spiritu oris ejus firmari, ut coeli, id est, sedes Dei sint. Utique rationales creaturas creari id fuit, quasi lapides pretiosos praeparari cum foraminibus suis; firmari autem easdem creaturas id fuit, quasi lapides aurum, quo ligarentur, recipere in foraminibus suis. Verum non nisi volenti creaturae sese inserere consuevit aurum divinitatis, aurum Verbi Domini, aurum Spiritus oris Domini. Noluerunt quaedam recipere illud aurum, ita contemnentes quomodo si contemnat mulier amatorem suum. 445C Quomodo ergo praevenire debuit malum, ne fieret, cum hoc primum fuerit malum, nolle recipere vinculum Verbi, vinculum amoris, quo omnis firma creatura firmata est, sine quo nulla omnino firmari vel stabiliri potest?







1. Joan. V



2. Psal. XXXII




CAPUT XIII. Refellit impietatem carnis, quae argutatur hac ratione Deum statuisse legem Adamo, quod praevaricatorem fieri vellet. 


Et angelis quidem quod vel quale positum fuerit verbi capitulum nulla historia refert, hominibus autem primis istud positum est: Ex omni ligno paradisi comede, de ligno autem scientiae boni et mali ne comedas. In quocunque enim die comederis ex eo, 445D morte morieris.1 De hoc quod superius dicebamus quaeritur, et nimis improbe quaeritur quare Deus hoc jusserit, quare praeceptum posuerit, si praevaricationis malum, quod praescire poterat, evenire noluit? Quaerimus hic non jam quid dicamus, sed quomodo dicamus, quia vere totis universi sermonis nostri humeris major est res ipsa quam versamus. Primo non satis admirari possumus profundas humanae sapientiae tenebras, quae illius praecepti scrutando et investigando causas, nullam aliam invenire aut consequi meruit, nisi hanc, ut dicat quia Deus hominem praevaricatorem fieri voluit. Qui enim haec dicunt, nonne illud videntur opinari quod Deus gratis creaturae suae scandalum juxta viam posuerit, et occasionem maligno diabolo porrexerit, volens ut homo 446A caperetur, volens omnino esse unde homo deciperetur? Mala opinio, perversa suspicio. Sed forte in hoc ipso sapientem Deum se honorare, satisque excusatum sibi habere videntur, hujus modi attexendo causam, quod idcirco voluerit evenire hoc malum, ut uteretur eo in bonum, idcirco voluerit abundare iniquitatem, ut superabundaret gratia.2 Perversa nimis ista Dei excusatio, perversa et indigna circa sapientiam Dei adulatio. Nonne tibi videntur asserere Deum dixisse: Faciant mala diabolus, et Adam et Eva, faciant mala, ut veniant bona? Quid enim? Si illorum, qui Apostolum Dei aiebant sic dicere: Faciamus mala ut veniant bona, damnatio justa est,3 quanto magis si qui dicant, ipsum dixisse Deum, fiant mala ut veniant 446B bona, damnatio illorum justa est? Quaeramus igitur in illo praecepto meliorem Dei intentionem, sanctiorem et dignam Deo voluntatem.







1. Gen. II



2. Rom. V



3. Rom. III




CAPUT XIV. Ideo praeceptum posuisse Deum homini, ut quae est bonitas ejus, illum faceret beatum et vere viventem. 


Quare Deus homini praeceptum posuit? Vere propter suam bonitatem. Quam propter bonitatem? Quo tendentem? Propter charitatis suae bonitatem, eo tendentem, ut hominem faceret beatum et in sempiternum viventem. Ergone, inquis, illud non poterat fieri absque positione praecepti? Non utique, testante Scriptura, cum in Deuteronomio Moyses dicit: Non in solo pane vivit homo, sed in omni verbo 446C quod procedit ex ore Dei.1 Nihilominus dictum puta primo homini: Non in omni ligno paradisi vivit homo, sed in praecepto Dei. Nam ipse in Evangelio suo Filius Dei dicit: Et scio quia mandatum ejus vita aeterna est.2 Et vere. Quid enim est mandatum Dei, nisi Verbum Dei? Et quae alia est vita creaturae rationalis nisi Verbum Dei, sine quo nec substantia creaturae potuit fieri? Quod ergo diximus iterum dicimus, quia sicut propter bonitatem suam hominem et fecit et in paradiso posuit, sic nihilominus propter bonitatem suam praeceptum homini posuit Deus, ut scilicet et corpore et anima viveret homo aeternus, et aeternaliter beatus. Nam ut corpore viveret beatus, idcirco illum 446D tali in loco posuit; ut anima beatus viveret, idcirco mandatum suum dedit illi.







1. Deut. VIII



2. Joan. XII




CAPUT XV Falli eos qui putant parvum esse praeceptum, quod de pomo non edendo positum erat, comparatione solis docet. 


Sed dicit aliquis: Quale vel quantum praeceptum illud erat, ut merito in illud respicientes dicamus quia mandatum Dei vita esset aeterna? Aut quomodo majestatem decuit in tam exiguo ponere vitam, et mortem hominis, ut, pomum unum si non morderet, corpore et anima viveret; si morderet, utriusque, id est corporis et animae, mortem incurreret. Haec enim cogitatio non paucorum animas rosit, ut putarent superfluum fuisse illud praeceptum Dei, nullamque 447A habuisse causam utilitatis, nisi quia voluit. Sicut parum quid est unum cujuslibet ligni pomum, sic exile aestimant illud Dei praeceptum. Sed nunquid quia parvum videtur, idcirco vere parvum est, et non potius nos exiguos sensus habemus? Sic iste sol parvus in coelo videtur, et tamen non vere parvus est, sed nos ad suspiciendum illum exiguos oculos habemus. Nam a sapientibus non improbabili ratione permensus globus ejus, multipliciter major esse quam orbis terrae deprehenditur. Ratione igitur magis quam sensu carnis illud praeceptum Dei metiamur, et profecto magnum esse liquebit quod parvum putabatur.  




CAPUT XVI. Fidem, spem et charitatem, in quibus vita est aeterna, primo illo praecepto exigi. 


 447BMagnum utique verbum est, quo pariter exiguntur ab homine tria haec, fides, spes et charitas, quorum possessio sine dubio vita est aeterna. Tale nimirum hoc verbum est: Ex omni ligno paradisi comede, de ligno autem scientiae boni et mali ne comedas, in quocunque enim comederis ex eo, morte morieris.1 Denique tanta largitas Creatoris, qua nullis praecedentibus meritis hominem in paradiso ponens dixit: Ex omni ligno paradisi comede, debitum ab illo exigebat magnae dilectionis. Quod vero dixit, ex illo tali ligno ne comedas, spem collocabat magni praemii, quod videlicet non parva daturus esset Deus pro observatione praecepti, qui tam multa jam dederat gratis. Quod tandem dixit: In quocunque 447C die comederis ex eo, morte morieris, fidem exigebat ut crederetur Deo tanquam vera direnti, crederetur verbo Dei, tanquam veritati. Magnum igitur et dignum auditu verbum fuit, quo a parentibus nostris eadem tria quaerebantur, charitas, spes et fides, quae hodieque reciprocato ordine exiguntur a nobis, de quibus et Apostolus ait: Nunc autem manent fides, spes, charitas; tria haec. Major autem horum est charitas.2 Quid enim ultra haec omnis categorizat Scriptura divinitus inspirata? Et in multa Scriptura et in brevi praecepto una eademque praedicatur tria [via?], veritas et vita, quam ubi sus cipiunt tria haec, fides, spes et charitas, illa demum vivit beata creatura.







1. Gen. II



2. I Cor. XIII




CAPUT XVII. Satis magnum esse praeceptum de fructu paradisi, quando tum non opus erat ut statueretur aliud, et ex hoc qualicunque tamen probari poterat Adami vel fidelitas, vel iniquitas. 


Sed, sicut jam dictum est, idcirco a parvis quasi parvum aestimatur, quia parva res erat fructus ligni, a quo illi prohibebantur. Ergo considerandum videbitur non quid, sed pro quanto quisque faciat, non ut dicatur multum infidelis, nisi in magno fuerit infidelis. Sed contra tam divina quam humana censura consistit. Nam Dominus dicit:Qui fidelis est in minimo, et in majore fidelis est. Et qui in modico iniquus est, et in majore iniquus est.1 Et ethnicus quidam ait:  Nam de mille fabae modiis cum subripis unum,   448ADamnum, non facinus pacto est mihi lenius isto. 2 

Ergo nec pro eo parvum videri licet quod factum est, quia pomum illud parva erat res. Quam autem circa rem majorem vellemus tunc temporis Deum suam edidisse legem? Diceret: Non occides?3 Non erat qui posset occidi. Diceret: Non moechaberis?4 Nulla erat femina praeter unam, quam ipse fecerat illi. Diceret: Non concupisces rem proximi tui?5 Nullus erat proximus generis sui. Non ergo fidei materiam quaesitam fuisse miremur in momento parvae rei, in exiguo fructu ligni. 







1. Luc. XVI



2. HORAT. Epist. lib. I, ep. 16, vers 55, 56.



3. Exod. XX.



4. ibid.



5. ibid.




CAPUT XVIII. Quod ideo potissime hoc lignum vetitum fuerit, quia cum pulchrum esset, et homo jam antea Deum negligere coepisset, tanto facilius hominem illaqueaturum esset. 


Quare autem in illo magis quam in alio ligno quaesitum est experimentum fidei? Videlicet quia pulchrum erat, sicut infra scriptum est: Vidit igitur mulier quod bonum esset lignum ad vescendum, et pulchrum oculis, aspectuque delectabile.1 Diligenter hoc animadvertendum est, quoniam ad hoc tendimns, ut nemo Deum cum voluntate vel exspectatione praevaricationis praeceptum posuisse suspicetur. Jam homo intumuerat diabolica intus afflatus superbia. Nisi enim prius intus tumuisset, foris tentatus tam facile non cederet. Internum mentis tumorem exterior evestigio secuta est concupiscentia oculorum. Coepitque homo rationalis 448C aliud libenter aspicere et mirari quam Deum. Idcirco positum est, quod gliscentem cohiberet concupiscentiam praecepti frenum. Accessit tentator diabolus per serpentem forinsecus, et rupto praecepti freno concupitum temeraverunt lignum. Et idcirco confestim concupiscentia poenalis aucta est. Nam sicut priusquam mente intus intumuerant Deum fastidiendo, pulchrum et delectabile lignum concupierunt; sic priusquam vetitum momorderunt, in concupiscentiam suimet exarserunt more jumentorum. Etenim potuissent absque ullo pruritu libidinis solos generare filios benedictionis, et nulla fuisset ignominia carnis, nisi superbia spiritum prius erexisset in contemptum Creatoris. Verum quia homo cum in honore esset, non intellexit, idcirco comparatus est 448D jumentis insipientibus, et similis factus est illis.2 Et hoc totum factum est, non Deo volente, sed Deo sustinente, non Dei voluntate, sed naturarum lege. Nam haec est Creatoris et creaturae lex naturalis, ut ubi a superioris amore Creatoris creatura sese averterit, eadem aversione sua decidat et immergatur inferiorum concupiscentiis, et in tantum magna sit ignominia carnis, in quantum se avertit spiritus a quaerenda gloria et honorificentia Dei.







1. Gen. III



2. Psal. XLVIII




CAPUT XIX. Calumniatores Dei esse, quibus bonae voluntatis Dei argumentum non sit, quod malum semper prohibet. 


Non hoc satis est contentiosis, quod cupientes probare Deum nunquam voluisse aut velle malum 449A fieri, argumentum capimus a repugnanti, id est ab eo quod prohibuit semper et prohibet malum fieri. Quod quantae in Deum sit calumniae, simplex oculus facile perspicit, quia videlicet nemo nisi duplex aut subdolus unum idemque sub eodem momento et prohibet, et fieri vult, talisque recte dicitur sibimet esse contrarius. Et quid dicunt? Prohibuit quidem Deus hominem ante actum peccati, sed in ipso actu non prohibuit. Quid arbitramur istos velle Deum fecisse in ipso momento, quo vidit mulier lignum quod bonum esset ad vescendum, pulchrumque oculis, aspectuque delectabile, et tulit ex eo ut comederet? Nimirum illum exclamare debuisse, et tale quid dixisse, quale postmodum dixit: Ecce Adam quasi unus ex nobis factus est, sciens bonum 449B et malum. Nunc ergo ne forte mittat manum suam, et sumat etiam de ligno vitae,  et comedat, et vivat in aeternum, etc.1 Et quidem juxta hunc modum poterat dicere idem Deus: Ecce mulier per serpentem persuasa est, et per mulierem sine dubio persuadendus est. Nunc ergo custodite viam ligni scientiae boni et mali, ne mittant manum suam, et sumant de fructu ejus, et comedant, et morte moriantur. Sed sciendum est quia non ut de illo ligno dixit aut fecit, sic et de isto dicere aut facere pro ordine justitiae debuit. Causam cur ita sentiamus, ipso donante, in promptu habemus.







1. Gen. III.




CAPUT XX. Alia ratione hominem a ligno vitae prohibendum fuisse, quam a ligno scientiae boni et mali, eo quod alia quoque ratione ex hoc mors acciderit, ex illo vita exspectanda fuerit. 


Idcirco Deus hominem non eodem modo a ligno scientiae boni et mali prohibere debuit, quo a ligno vitae prohibuit, quia non eodem modo illud lignum effectum vitae in semetipso habuit. Nam huic ligno Deus ipse naturaliter hoc indidit, ut si comederet ex eo, viveret homo in aeternum. Illi autem ligno non Deus hoc naturaliter indidit, sed hominis culpa effecit ut si comederet ex eo, moreretur homo in aeternum. Etenim si comedisset non vetitus, neque corpore, neque anima propter illud fuisset mortuus, quia vero vetitus et inobediens comedit, idcirco eodem die morte mortuus est, non morte corporis 449D propter naturalem ligni potentiam, sed morte animae propter inobedientiae culpam. Econtra, si forte misisset manum et sumpsisset de ligno vitae, viveret in aeternum, non vita animae, quam perdiderat propter culpam, sed vita corporis propter naturalem talis ligni potentiam. Hoc facto miseram haberet aeternitatem, aeternamque miseriam anima mortuus, et corpore victurus in aeternum, essetque irrecuperabilis, ut daemones sunt. Igitur quomodo oportuit, sic ab utroque ligno, id est aliter ab isto, aliter ab illo Deus hominem prohibuit; ab illo per praeceptum, ab isto per flammeum gladium. Nam in illo ligno sibimet homo malae mortis fuerat auctor, in isto autem malae aeternitatis natura ligni, quam fecerat Deus, fuisset homini occasio. Quod si ab illo 450A non continuit, cum audisset quocunque die comederis ex eo, morte morieris, quanto minus ab isto continuisset propter solam interpositionem praecepti, si sciret quod eo gustato consecuturus foret aeternitatem vitae corporalis?




CAPUT XXI. Deum, ut obedientiam voluit, ita perfecisse quoque in Christo pro nobis crucifixo et moriente. 


Tandem adversarius forte dicit: Exto, voluerit Deus non praevaricationis matum fieri, sed hominem vivere verbo Dei, et idcirco mandatum illi dederit, quia mandatum ejus vita aeterna est.1 Sed nonne Scriptura dicit: Deus autem noster in coelo, omnia quaecunque voluit fecit?2 Quomodo ergo illud non fecit, ut homo obediens esset, si 450B obedientem fore voluit? Quasi vero non defecerit Deus, ut voluit. Nonne hodie homo vivit propter mandatum Dei, propter verbum Dei? Quid enim si tunc ille ad vitam et salutem suam volenti Deo non consensit? Nunquid rebellio ejus bonam voluntatem Dei evacuavit! Absit! Apprehendit enim disciplinae virgam bonus Deus, sic misertus nostri, quomodo miseretur pater filiorum. Quam vel cujus disciplinae virgam apprehendit? Sententiam utique, qua superbam carnem nostram percussit, ut omnes moreremur, et qui pulvis eramus in pulverem reverteremur. Multum enim valet hoc ad humiliandos nos ut submittamus luteas cervices nostras jugo mandati Dei, ut non arrogemus nobis, quod simus sicut dii, licet etiam sic deos se esse arbitrati sint miseri 450C quidam principes generis nostri. Ita incipiens Deus non ante destitit, donec propositum suum perficeret, propter quod homini praeceptum posuit. Valenter enim de trunco illo fidem, spem et charitatem, reflorescere fecit. Nam ille quidem ad opus Dei maneus exstitit, et contra opus vel praeceptum Dei manus incontinentes per concupiscentiam extendit, sed inventus est de genere ejus homo secundum cor Dei, qui contentas ab omni concupiscentia manus per poenalem sibi obedientiam ad lignum crucis extendit, et sub pedibus suis conculcato peccato, exempla vivendi multis millibus sequentium se legenda proposuit.







1. Joan. XII



2. Psal. CXIII.




CAPUT XXII. Quod Deus id quod voluerit, non per alium sed per semetipsum effecerit. 


Igitur etiam declinante factura in illud quod Deus noster non voluit, ipse omnia quaecunque voluit fecit.1 Ut clare audiendum est, quia non est idem ac si diceret: Omnia quaecunque voluit Deus noster, creatura ejus fecit. Elegantissimum est, ut propter causam praesentem cum dicimus: Omnia quaecunque voluit Deus noster, subaudiamus fieri, ipse per semetipsum fecit. Omnia, inquam, quaecunque voluit, ut faceret creatura sua rationalis, ipse fecit. Nam nisi ipse per semetipsum fecisset, ab alio vel per alium non fuissent facta omnia quaecunque voluit. Tanta quippe, tam bona, tam bene placens, tamque perfecta est voluntas Dei nostri, ut nullus 451A ad omnia peragenda quae voluit, nisi solus ipse aspirare potuerit. Legimus quidem aliquos testimonium habentes, quod fecerint quae Deus voluit, exempli gratia, ut David, de quo ipse dixit: Inveni virum secundum cor meum, David filium Jesse, qui faciat omnes voluntates meas.2 Sed nec iste omnia fecit, quae Deus noster voluit, imo et quaedam fecit, quae Deus noluit. Et de angelis quid dicemus? Ecce, ait quidam, coeli non sunt mundi in conspectu ejus, quanto magis homo abominabilis et inutilis, qui bibit quasi aquam iniquitatem?3 Non ergo alius qui pro illo, sed ipsemet Deus noster fecit omnia quaecunque voluit. Sit itaque istud quod dictum est, omnia quaecunque voluit fecit, magnum et verum praeconium tam potentiae quam bonitatis 451B Dei nostri, quia videlicet tam bonus est, ut sola bona et omnia bona voluerit, tam potens, ut fecerit eadem omnia quae voluit. Caeterum quisque nostrum parva et pauca interdum bona cupit, et eadem facere nequit.  







1. Psal. CXIII



2. Act. XIII



3. Job XV.




CAPUT XXIII. Deum, si voluisset malum fieri, quod ipse in gloriam suam corrigeret, non gratis, sed ex debito suscepta carne passum esse. 


Absit igitur hujusmodi, ut putatur, assumptio fermenti, ne, cum cecinerit nobis Spiritus S. in David dicente: Deus autem noster in coelo, omnia quaecunque voluit fecit, dicamus:1 Voluit autem aut vult malum fieri. Consequenter enim inferre licebit, fecit ergo malum fieri, fecit ergo hominem 451C praevaricari. Non tam aperte tanquam procaciter dicere ausus est ipse tumidus defensor sui, accusator Dei, sed ex obliquo illum tetigit: Mulier, inquiens, quam dedisti mihi sociam, dedit mihi et comedi,2 et tamen de paradiso ejectus est. Quod si tali cum temperamento dicatur, idcirco voluit malum illud fieri, ut illo uteretur in bonum, ut esset causa cur hominem assumeret, perditumque supra primae originis dignitatem repararet, atque hoc modo potentiam suam notam faceret, et divitias gloriae suae ostenderet, amplius atque amplius offendamur, quicunque gratiam Dei agnovimus. Nam hoc pacto gratia jam non est gratia. Non enim gratis, sed ex debito Deus homo factus, et pro hominibus 451D passus est, si voluit ipse malum fieri, quod pro ostensione gloriae suae corrigeret. Non ita Deus egit, sed hominem se nolente praevaricatorem factum sua voluntate redemit. Omnes omnino per debitum justitiae in uno morti addixit, omnes rursus in uno per gratiam misericordiae vivificavit.







1. Psal. CXIII



2. Gen. III




CAPUT XXIV. Quemadmodum non injuste Deus substantiam creaturae jam vitiatae perdit, ita non injuste praescitam futuri hominis malitiam damnasse. 


Ultimum eorum quae superius quaeri diximus, illud est, cur Deus omnium praescius illos permisit fieri vel nasci, quibus melius erat, si non fuissent facti, vel nati, eo quod ad vitam non erant praeordinati. Simpliciter quippe melius est non subsistere, quam 452A male subsistere. Quare, inquiunt, Creator bonus et clemens illos fecit, quos perituros esse praescivit? Mira et importuna, imo et violenta quaestio, et sic inepta, ut in sensu ejus nulla sit ratio. Quid enim nisi quod futurum erat praesciri poterat? At quomodo non fieret, quod sic vel sic futurum esse praescitum fuisset? Vicinius ratione esset, si ita diceretur: Quare substantiam malorum spirituum Deus vel hominum impiorum subsistere permittit, quoniam male subsistit, et non funditus interire facit, sicut interit et esse desinit spiritus jumenti? Posset namque responderi justum esse, ut semper sit in poena cui pro culpa sua desit ut non sit semper in gloria. Porro Dei justitia nunquid junior est quam ejus praescientia? Itaque sicut non injustum est 452B quod nunc vitiatae creaturae non interimit funditus substantiam, sic non injustum fuit quod et praescitam damnavit malitiam, et tamen non omisit bonam creare naturam. Verum quia nihil satis est inquisitori contentioso, jam nunc dicamus ei cum Apostolo: O homo, tu quis es qui respondeas Deo? etc.1 







1. Rom. IX.




CAPUT XXV. Quod in propheta est: « Ego Dominus faciens pacem, et creans malum, » non de malo peccati, sed de malo afflictionis, quae ut facere et pati inter se differunt, dici. 


Tandem locus admonet, ut dicamus esse quoddam, sed non ejusdem generis malum, quod non solum velit fieri, sed et faciat ipse Deus, quemadmodum 452C in propheta dicit: Ego Dominus, faciens pacem et creans malum.1 Item alius propheta dicit: Si erit malum in civitate quod Dominus non fecerit?2 Haec et hujusmodi patrocinium ferre videtur supradicto sensui, contra quem nobis praesens sermo est. Sed haec aliter debere intelligi et ratio sponte consentit, et auctoritas Patrum orthodoxorum tradit. Dicamus ergo: Malum quod creat Dominus vel facit, afflictio est debita malo quod Dominus nec fecit nec fieri voluit. Hoc malum dicitur quidem, sed non est, cum potius bonum sit. Est enim justa vindicta, vindex justitia. Dicitur autem malum juxta sensus patientis, est bonum, id est bona justitia, juxta rationem facientis. 452D Nec vero solummodo malum, sed etiam malitia dicitur, auctoritate Scripturarum. Namque in Jona scriptum est: Et vidit Deus opera eorum, qui conversi sunt de via sua mala, et misertus est super malitia quam locutus fuerat, ut faceret eis, et non fecit.3 Malum hujusmodi, id est malum afflictionis, et malum de quo supra dicebamus, id est malum peccati non sunt ejusdem generis, tantumque differunt quantum duo genera generalissima, facere et pati. Denique malum peccati facit creatura; patitur autem malum afflictionis: et econtra malum afflictionis facit Creator, patitur autem, quamvis impassibiliter, fieri malum peccati. Ad malum peccati pertinent quaecunque cooperantur ad mortem animae, quam Deus non fecit; ad 453A malum afflictionis pertinent quaecunque cooperantur ad mortem corporis, qua Deus hominem post peccatum mori misericorditer voluit. Porro quae ista sint, ipse in Ezechiele quatuor partibus distinguens dicit: Quod et si quatuor judicia mea pessima gladium et famem, et bestias malas, et pestilentiam misero in Hierusalem, ut interficiam de ea hominem et pecus, tamen relinquetur in ea salvatio educentium filios et filias.4 De hujusmodi et Jeremias, cum ea misisset Dominus et civitas Babyloniis tradita fuisset, dicebat contra eum qui putaret contigisse casu, et non ordinatione sive imperio Dei: Quis est iste qui dixit ut fieret, Domino non jubente? Ex ore Altissimi non egredientur nec bona nec mala?5 Et protinus contra eum qui 453B pro istis reprehenderet Deum, quod mala ex ore ejus egressa sint: Quid murmuravit homo vivens, vir pro peccatis suis? 

CAPUT XXVI. Non excusabiles esse per quos malum fiat, quod Dominus creat, eo quod Dominus malos esse non voluerit feceritve, sed cum mali essent, usus sit illis tanquam virga disciplinae. 


Quid igitur? Nunquid excusabiles sunt illi per quos ista fiunt mala, quae Dominus creare vel facere se asserit? Minime. Non enim qui reges aut potentes sunt, idcirco mali fiunt, quia Deus ad correctionem peccatorum vult illorum potentia uti,  sed quia mali et reprobi sunt, idcirco ubi causa talis postulat, permittuntur reges aut potentes fieri. Hinc est quod 453C ad Pharaonem dicit, ut Apostolus quoque meminit: Quia in hoc ipsum excitavi te, ut ostendam in te fortitudinem meam, et annuntietur nomen meum in universa terra.1 Ac si diceret: Non ego te malum esse feci, vel malum fieri volui, sed cum malus esses, ego te tali tempore in regem excitavi, ut duritia tua quasi virga uterer ad percutiendum filium meum, ut esset memor mei, et ex confractione duritiae tuae disceret omnis terra virtutem meam, quam scire expedit. Idem de Anna et Caypha sentire convenit. Non enim quia malo illorum volebat Dominus tam bene uti, idcirco voluit aut fecit ut essent mali, sed quia mali erant, et principes Sodomorum, populusque Gomorrhae, sicut propheta dicit, idcirco in illum diem sunt adducti, 454A idcirco hora illa et potestas tenebrarum data est illis, scriptum quidem est: Excaecavit oculos eorum et induravit eorum, cor, ut non videant oculis et non intelligant corde,2— et propterea, inquit evangelista, non poterant credere Judaei.3 Sed itidem alia Scriptura dicit: Excaecavit enim illos malitia eorum, et nescierunt sacramenta Dei.4 Ergo quod dictum est, Deus excaecavit, idem est ac si diceretur: A malitia ipsorum eos excaecari permisit. Amplius autem quia secundum Hebraicum sic scriptum est: Excaeca cor populi hujus, et aures ejus aggrava, et oculos ejus claude,5 et hoc in primordiis visionis dictum est; in fine autem ejusdem: Liga, inquit, testimonium, signa legem in discipulis meis.6 Et propheta 454B respondet: Et exspectabo Dominum qui abscondit faciem suam a domo Jacob, et praestolabor eum.7 Sine dubio in illa excaecatione idem debet intelligi, quod in illa Domini nostri confessione, qua dicit: Quia abscondisti haec a sapientibus et prudentibus, et revelasti ea parvulis.8 Quod vero, sicut evangelista dicit: Propterea non poterant credere quia haec dixit Isaias,9 idem est ac si diceret, propterea non poterant credere, quia ipsi erant de quibus illud prophetatum fuit, et impossibile fuerat spiritum propheticum in eorum consideratione falli.

PERORATIO.


Cum causas quaestionis tanquam radices arboris inutilis attentius persequimur, plura circumfodimus, 454C et forte multiloquium fecisse videamur, ei duntaxat, cui parva causa videbatur, quam agendam suscepimus. Sed nunquid vobis diligentibus Deum, et cognoscentibus bonitatem Dei, quibus ista scripsimus, parva potest videri? Non utique; scitis enim quod nulli sensui sancta Scriptura magis laqueosa sit, sicut scriptum est in psalmo: Pluit super peccatores laqueos,1 quam isti quo putatur Deus velle aut voluisse malum fieri, praesertim illud malum, pro quo fuimus omnes in Adam mortui, id est peccatores constituti. Vestrum igitur sit una saltem qualicunque significatione argumentum adversum dissipare, quod tanquam a judicio rei, id est a vestra auctoritate sumptum est, in derogationem innocentis, boni, et sola bona volentis creatoris nostri Dei. 







1. Psal. X



EPUB/cover.png
De voluntate Dei

Rupertus Tuitiensis

Patrologia Latina, vol. 170
Jacques-Paul Migne

CASSIODORUS






